सात किलोमीटर तक बेहोश महिला को परिजन कांवर से लाए फिर संजीवनी एंबुलेंस से पहुंचाया प्राथमिक स्वास्थ्य केंद्र

नकुलनार. बुरगुम निवासी भीमे की बुधवार को तबीयत खराब होने पर समेली के स्वास्थ्य केंद्र ले जाने के लिए 108 एंबुलेंस को उसके परिजनों ने फोन किया। इस संवेदनशील इलाके में महिला को लेने के लिए एंबुलेंस निकली जरूर लेकिन चालक ने बर्रेम के पास गाड़ी को रोक दिया। इसकी वजह यह थी कि इस रास्ते पर स्पाइक होल का काफी खतरा रहता है।

महीनेभर में तीन ग्रामीण इसकी चपेट में आ चुके हैं। संजीवनी के पायलट विजय, संदीप और ईएमटी श्याम ने बताया कि इसी बीच महिला के परिजन बुरगुम से 7 किमी दूर बर्रेम तक उसे कांवर में लेकर पहुंच गए थे। इसके बाद महिला को समेली के स्वास्थ्य केंद्र में पहुंचाया गया

नक्सलियों ने काट दी थीं सड़कें

स्वास्थ्य केंद्र के डॉ. अतीक अंसारी ने बताया महिला गंभीर रूप से बीमार थी और बेहोश भी थी। उसे समेली में ऑक्सीजन लगाने के बाद दंतेवाड़ा जिला हास्पिटल रवाना किया गया। महत्वपूर्ण यह है कि चुनाव से पहले इलाके के कुछ संवेदनशील क्षेत्रों में नक्सलियों ने गांव तक पहुंचने वाले रास्तों को काटा था जिसे अब तक भरा नहीं गया है। बुधवार को जिस रास्ते से 108 एंबुलेंस मरीज को लेने पहुंची थी उस रास्ते पर अभी भी कई जगह चुनाव बहिष्कार वाले नक्सली बैनर लगे हुए हैं।